Checkers-klant kla oor ‘outomatiese’ skenking aan regeringsfonds  Die inkopiestrokie wat op sosiale media versprei word. Die Shoprite-groep het bevestig bydraes deur klante tot die regering se Solidarity Fund is vrywillig en dat hy optree ná ŉ geval by een van sy Checkers-winkels in Kaapstad waar dit glo outomaties gedoen is. ŉ Foto van ŉ inkopiestrokie doen die ronde op sosiale media waarvolgens die Checkers-winkel in Kloofstraat in Kaapstad R5 by ŉ klant se rekening gevoeg het as bydrae tot die Solidarity Fund. Volgens die klant is dit sonder sy medewete gedoen. Die Shoprite-groep het in reaksie hierop gesê klante kan tydens hul inkopies by die groep se Shoprite-, Checkers en Usave-winkels ŉ skenking aan die Solidarity Fund maak, hoewel dit heeltemal vrywillig is. Volgens die groep was die voorval by die Checkers-winkel in Kaapstad ŉ fout en is die saak hanteer. Volgens die Shoprite-groep het hy reeds meer as R1,59 miljoen vir die Solidarity Fund ingesamel. Nadat pres. Cyril Ramaphosa die totstandkoming van die fonds aangekondig het, het die groep R1 miljoen geskenk. Daar is Donderdag bevestig dat die Solidarity Fund reeds meer as R2,6 miljard in geldskenkings ontvang het. ŉ Raad van 12 lede is intussen aangestel om die fonds te administreer. Meer as 1 000 organisasies en ondernemings en meer as 70 000 mense het reeds tot die fonds bygedra. Ramaphosa het vroeër gesê dié fonds het ten doel om die regering te help in die stryd teen die Covid-19-uitbreking.